漢衛思皇后字子夫，武帝后也。其出身微矣，蓋其家號曰衛氏，出平陽侯邑。子夫為平陽公主謳者。武帝初即位，數歲無子。平陽公主求諸良家子女十餘人，飾置家。武帝祓霸上還，因過平陽主。主見所侍美人。帝弗悅。既飲，謳者進，帝望見，獨悅衛子夫。是日，武帝起更衣，子夫侍尚衣軒中，得幸。上還坐，驩甚。賜平陽公主金千斤。平陽公主因奏子夫奉送入宮。入宮歲餘，竟不復幸。武帝擇宮人不中用者，斥出歸之。衛子夫得見，涕泣請出。上憐之，復幸，遂有身，尊寵日隆。召其兄長君、弟青為侍中。而子夫後大幸，有寵，凡生三女一男。男名據。